1. számú melléklet az 56 /2015. számú Képviselő- testületi határozathoz


HASZONKÖLCSÖN-SZERZŐDÉS 
[bookmark: _GoBack]

amely létrejött egyrészről Kiskőrös Város Önkormányzata (Székhely: 6200 Kiskőrös, Petőfi Sándor tér 1., képviseli: Domonyi László Mihály polgármester) mint az ingatlan tulajdonosa (a továbbiakban: Kölcsönadó), másrészről Főnix Kulturális és Ifjúsági Egyesület (Székhely: 6200 Kiskőrös, Klapka György utca 79., képviseli: Gmoser András elnök), mint kölcsönvevő (a továbbiakban: Kölcsönvevő) (felek együttesen a továbbiakban: Szerződő Felek) között az alulírott napon és helyen, az alábbi feltételek mellett:  

1. Kiskőrös Város Önkormányzata – a Polgári Törvénykönyvről szóló 2013. évi V. törvény 6:357. § alapján, valamint a … /2015. számú Képviselő-testületi határozat alapján – a Főnix Kulturális és Ifjúsági Egyesület részére haszonkölcsönbe adja az Önkormányzat üzleti vagyonát képező és kizárólagos tulajdonában lévő, Kiskőrös belterületi 3138. hrsz-on nyilvántartott, természetben 6200 Kiskőrös, Pozsonyi utca 2. szám alatt található ingatlan emeletén lévő két – 35,41 m2 és a 27,87 m2 alapterületű – irodahelyiséget.
2. Kölcsönvevő - a Bács-Kiskun Megyei Civil Információs Centrum cím birtokában - az 1. pont szerint kölcsönvett helyiséget kizárólag közérdekű – Kiskőrös város civil életében ellátott feladatok biztosítására - tevékenységével összefüggő célokra használhatja.
3. Kölcsönvevő az 1. pontban biztosított jogát az épület, valamint a hozzá tartozó helyiségek rendeltetésszerű használatának, valamint a szerződésnek megfelelően, továbbá a rendes gazdálkodás szabályai szerint köteles gyakorolni.
4. Szerződő Felek megállapodnak, hogy a Kölcsönadó a fentiekben nevesített helyiségek használatát ingyenesen 2015. június 1. napjától 2016. május 31. napjáig átengedi a Kölcsönvevő részére.
5. Kölcsönvevő kötelezettséget vállal arra, hogy a meghatározott helyiségeket 2015. június 1. napjáig birtokba veszi.
6. Szerződő Felek megállapodnak abban, hogy a Kölcsönvett helyiségek használatával felmerült költségeket a Kölcsönvevő viseli. Ennek megfelelően a Kölcsönvevő kötelezettséget vállal arra, hogy a Kölcsönadóval kötött közüzemi megállapodás alapján fizeti a helyiségek közüzemi díjait, valamint az ingyenes használat időtartama alatt felmerülő egyéb terheket. Szerződő Felek között a közüzemi megállapodás megkötésére a helyiségek birtokba adásának napján kerül sor.
7. Jelen szerződés a határozott idő elteltével minden további jognyilatkozat, vagy jogcselekmény nélkül hatályát veszti. Ilyen esetben a szerződés nem alakul át határozatlan idejű jogviszonnyá.
8. A rendeltetésszerű használatot, a szerződésben foglalt kötelezettségek teljesítését, a közérdekű célok megvalósítását, valamint a helyiség kihasználtságát a Kölcsönadó a törvényben foglalt feltételekkel, előzetes bejelentést követően jogosult ellenőrizni.
9. Kölcsönvevő az ingatlant – ha jelenlegi közérdekű feladatellátása megszűnik, vagy az a feladatai ellátásához szükségtelenné válik – rendeltetésszerű használatra alkalmas állapotban köteles a Kölcsönadónak visszaadni. Kölcsönvevő kötelezettséget vállal arra, hogy a Kölcsönadót erről haladéktalanul, írásban értesíti.
10. Kölcsönvevő köteles gondoskodni az ingyenes használatba adott helyiségek takarításáról, tisztán tartásáról és a keletkezett nem háztartási szemét elszállításáról.
11. Kölcsönvevő az ingyenes használati jogának gyakorlását harmadik személy részére nem adhatja át.
12. Kölcsönvevő a kizárólagos használatában lévő helyiségek karbantartásáról, belső felújításáról, elektromos és egyéb berendezésének, felszerelésének javításáról, felújításáról és cseréjéről a saját költségére köteles gondoskodni. Kölcsönvevő az ingyenesen használt helyiségek vonatkozásában átalakítási és a helyiségek eredeti rendeltetését megváltoztató építési munkákat csak a tulajdonos hozzájárulásával végezhet. Ez az engedély azonban nem pótolja az ezzel összefüggő egyéb szakhatósági engedélyeket.
13. Szerződő Felek megállapítják, hogy az ingyenes használatba adott ingatlan – helyiségek -  a megállapodás megkötésekor a biztonságtechnikai és tűzvédelmi előírásnak megfelel. Jelen megállapodás időtartama alatt a hatósági előírások betartása, esedékes érintésvédelmi vizsgálatok elvégzése Kölcsönvevő feladata és saját költségére történik.
14. Kölcsönadó a szerződést írásban felmondhatja, ha Kölcsönvevő a szerződésben vállalt, vagy jogszabályban előírt egyéb lényeges kötelezettségét nem teljesíti.
15. Jelen szerződésben nem szabályozott kérdésekben Szerződő Felek a Polgári Törvénykönyvről szóló 2013. évi V. törvény és a nemzeti vagyonról szóló 2011. évi CXCVI. törvény rendelkezéseit tekintik irányadónak.

Jelen haszonkölcsön-szerződést a Szerződő Felek elolvasás után, mint akaratukkal mindenben megegyezőt, 4 példányban helybenhagyólag írták alá.


Kiskőrös, 2015………………..



Kiskőrös Város Önkormányzata,   		Főnix Kulturális és Ifjúsági Egyesület 
mint kölcsönadó képviseletében:  			mint kölcsönvevő képviseletében:



      Domonyi László                                              		Gmoser András
       polgármester                                                 		        elnök                  




Ellenjegyzem:

    dr. Turán Csaba
                                jegyző



